Ofici de tramesa del cònsol alemany Karl-Friederich Gansäuer (15/10/1990) i missatge del ministre federal d'afers estrangers del govern alemany Hans-Dietrich Genscher reconeixent la participació d'Alemanya en l'execució del president Companys (missatge original i traducció de cortesia al català).
ANC1-670 President Jordi Pujol (documentació institucional)
El document que hem seleccionat aquest mes d'octubre és el missatge que el ministre federal d'afers estrangers del Govern alemany Hans-Dietrich Genscher va adreçar al president de la Generalitat de Catalunya Jordi Pujol l'octubre de 1990.
Genscher trasllada al president Pujol el dol del Govern alemany pel trist episodi de l'execució del president Companys, ocorregut l'any 1940 durant un dels períodes més foscos de la història contemporània d'Espanya i Alemanya, alhora que reconeix la participació d'Alemanya en l'afer.
Lluís Companys, exiliat des de febrer de 1939, va ser detingut a França per la Gestapo i entregat a les autoritats franquistes.
El policia espanyol Pedro Urraca, agregat policial de l'ambaixada espanyola a França i membre destacat de la repressió organitzada per la dictadura per perseguir les principals autoritats de la II República a l'exili, va custodiar el president Companys en l'entrega a les autoritats franquistes a l'agost de 1940 a la frontera d'Irún.
Un cop a Espanya va ser traslladat a Madrid i posteriorment a Barcelona on es va celebrar el Consell de Guerra que el va condemnar a la pena de mort.
L'endemà, la matinada del 15 d'octubre de 1940, va ser afusellat en el fossà de Santa Eulàlia del Castell de Montjuïc, enguany fa 80 anys.
El missatge del ministre alemany adreçat a la presidència de la Generalitat anava acompanyat d'una traducció de cortesia al català.
Els dos documents van ser adreçats al president Pujol per part del cònsol general d'Alemanya a Barcelona Karl-Friederich Gansäuer amb un ofici de tramesa datat a 15 d'octubre de 1990.
Aquests documents formen part del fons ANC1-670 President Jordi Pujol (documentació institucional) ingressat a l'Arxiu Nacional l'any 2003, data a partir de la qual es regulen i normalitzen les transferències de la documentació generada pels gabinets presidencials de la Generalitat de Catalunya a l'Arxiu Nacional un cop finalitzades les legislatures.
Aquest gest de desgreuge del ministre d'exteriors, però, no és pas l'únic que ha fet Alemanya amb motiu de la seva col·laboració amb l'execució de Lluís Companys.
L'any 2008, en un acte d'homenatge a Companys organitzat per la Comissió de la Dignitat i el Departament de la Vicepresidència, la cònsol Christine Gläser va fer explícita la voluntat d'Alemanya de demanar perdó per l'entrega del president a les autoritats franquistes.
No va passar el mateix amb el cònsol francès Pascal Brice també present a l'acte.
Va considerar que no havia de demanar perdó en nom de l'estat que representava perquè era un acte d'homenatge i no de disculpa i perquè l'entrega de Companys va ser un acte alemany en territori francès.
Amb motiu de la passada Diada Nacional de Catalunya, el discurs institucional del president Quim Torra va recordar aquest missatge i va pronunciar-ne part del seu contingut.
Va ser un dels arguments per exigir al Govern espanyol i al cap d'estat una disculpa per l'afusellament del president Companys.
"LLuís Companys,[...], representa també els molts qui pagaren amb la vida llur fidelitat a la llibertat i la democràcia."